गो-फर्स्ट की 200 फ्लाइट बंद होने पर सिर्फ 68 नई उड़ानें, दिल्ली-अहमदाबाद रूट पर सबसे ज्यादा बढ़ोतरी
air fare hike, air india, go first, indigo, कई रूट्स पर हवाई किराया 5 गुना हुआ
गो-फर्स्ट का ऑपरेशन बंद होने का असर नजर आने लगा है। कई घरेलू मार्गों पर हवाई किराया 5 गुना तक हो गया है। मसलन, दिल्ली-अहमदाबाद रूट पर किराया 16,500 रुपए से ऊपर निकल गया है, जबकि गो फर्स्ट इस मार्ग पर 3 हजार रुपए से कुछ ही ज्यादा किराया लेती थी।
गो-फर्स्ट 27 घरेलू और 7 अंतरराष्ट्रीय मार्गों पर हर हफ्ते करीब 200 फ्लाइट्स संचालित करती थी। पर एयर इंडिया, इंडिगो और स्पाइसजेट जैसी एयरलाइन्स ने सिर्फ 68 नई उड़ने ही शुरू की है। ट्रैवल पोर्टल इक्सिगो के मुताबिक, दिल्ली-अहमदाबाद रूट पर स्पॉट किराया करीब 400% बढ़कर 16,585 रुपए हो गया है। दिल्ली-पुणे रूट पर भी इन दिनों स्पॉट किराया तकरीबन तीन गुना बढ़कर 15,093 रुपए हो गया है।
गो-फर्स्ट फ्लाइट्स की सिर्फ एक तिहाई भरपाई
(किराया वन-वे रुपए में, 29 मई के अनुसार, स्रोत: ट्रैवल बुकिंग प्लेटफार्म्स)
मई-जून व्यस्ततम सीजन
मई-जून एयरलाइंस के लिए व्यस्ततम सीजन होता है। इस दौरान स्कूल-कॉलेजों में गर्मी की छुट्टियां होती हैं। लोग घूमने-फिरने निकलते हैं। ऐसे में कई रूट्स पर किराया बढ़ने से यात्रियों का बजट गड़बड़ा गया है। जो लोग गो-फर्स्ट से बुकिंग करवा चुके हैं, वे ट्रिप कैंसल करवाने या ट्रेन से यात्रा के लिए मजबूर हो रहे हैं।
किराया नियंत्रण की योजना नहीं
बढ़ते किराये से विमानन मंत्रालय चिंतित है। एक अधिकारी के मुताबिक, मंत्रालय कुछ रूट्स पर किराये में बढ़ोतरी पर नजर रख रहा है। अधिकारी ने बताया कि सरकार की किसी भी रूट पर किराया नियंत्रित करने की योजना नहीं है। सरकार ने गो-फर्स्ट से जल्द उड़ान बहाल करने संबंधी योजना जरूर जानकारी मांगी है।
गो फर्स्ट के 200 पायलटों ने एयर इंडिया ज्वाइन की
गो फर्स्ट के लगभग 200 पायलट एयर इंडिया से जुड़ गए हैं। उनमें से 75 ने सोमवार को एयर इंडिया के साथ ट्रेनिंग भी शुरू कर दी। इन पायलटों ने क्षतिपूर्ति पत्र जमा किए हैं क्योंकि उन्हें गो फर्स्ट से रिलीव नहीं किया गया था। गो फर्स्ट और एयर इंडिया, दोन एयरबस ए 320 एयरक्राफ्ट से फ्लाइट्स ऑपरेट करती हैं।